|  |  |
| --- | --- |
| **Járóbeteg-Ellátó Centrum****4200. Hajdúszoboszló,****Szilfákalja u 1-3.****Tel : 557-530** |  |

**B E S Z Á M O L Ó**

**a Járóbeteg-Ellátó Centrum igazgatójának 2022.évben végzett tevékenységéről.**

**Tisztelt Képviselő-testület!**

**Tisztelt Bizottságok!**

Az Intézményvezetői pályázatom szakmai tervében az alábbi pontok szerepeltek:

1. TÉK (Teljesítmény Éves Keret) felülvizsgálata, orvosi-gazdasági kontrolling kialakítása. Veszteséges szakmák közreműködökkel történő ellátása, különös tekintettel a laborszolgáltatásra.

2. Orvosszakmák felülvizsgálata, további szakrendelésekkel történő bővítés, térítéses betegellátás intézménybe történő integrálása.

3. Poszt-covid szakrendelések bevezetése, poszt – covid kezelések kiszolgálásának kialakítása.

4. Előjegyzési, -és betegbehívó rendszer kialakítása/ha van ilyen, akkor átalakítása.

5. Egészségnap, illetve szűrőprogramok szervezése, sikeres lebonyolítása. Hajdúszoboszló város által rendezett egyéb rendezvényeken való részvétel, illetve a programok szervezésében történő hatékony közreműködés.

6. Debreceni Egyetem Klinikai Központtal történő együttműködés kidolgozása.

7. Praxisközösségekkel történő szoros együttműködés, várólista csökkentése, betegutak szükség szerinti átszervezése.

8. Marketing fejlesztése, a belső és külső kommunikáció megismerése, szükség szerinti fejlesztése.

**TÉK (Teljesítmény Éves Keret) felülvizsgálata:**

A JEC évi 126 millió német pont kerettel rendelkezik. Az elmúlt évek vizsgálata (melybe beletartozott a pandémia előtti időszak is) megállapítható, hogy az éves keretek 92-94 %-ban voltak kihasználva, azaz 6-8 % nem volt leteljesítve és a NEAK által kifizetve.

Ez a 126 millió német pont vonatkozásában évi 15-20 M Ft. E felett degresszív a finanszírozás. 2022-ben egész évben átlagfinanszírozás volt, viszont a COVID-os évek után növekedett a beteglétszám.

2022. év végére elértük a 110 %-os teljesítményt, ami azért is fontos, mert 2023. februárjától már újra a ténylegesen elvégzett vizsgálatok és kezelések és a valós teljesítmény alapján finanszírozza a NEAK az Intézményt, valamint az éves TÉK felülvizsgálatakor (ez általában július hónap) esély van arra, hogy többlet német pontot biztosíthat a NEAK.

**Orvos-igazgató, egyéb szaktanácsadók kinevezése:**

* 2022. január elején felkértem Dr. Sóvágó Judit főorvos Asszonyt, hogy vállalja el a JEC orvos-igazgatói tisztségét. A felkérést elfogadta, a szerződést megkötöttük. Így egy főállású, több éve itt dolgozó, korábban is vezető helyettesként diszponáló szakorvos biztosítja az orvos igazgatói megbízást!
* Szamos Katalin személyében sikerült tanácsadót találnunk a NEAK szerződések, pontozások, finanszírozás vonatkozásában. (20 évig volt a Kenézy Korház finanszírozási vezetője)
* Vámosy Viktória, aki 9 évig a helyettesem volt, szintén a JEC-ben dolgozik, 02.15.-óta, mint egészségügyi ügyvitelszervező.
* 2022. június 01.től Rékasi Tímea angiológiai és kardiológiai szakasszisztens látja el a vezető asszisztensi feladatokat.

**Személyes közreműködők bevonása, további szakrendelésekkel történő bővítés:**

1. a radiológus orvos távozása után, a röntgen vizsgálatok továbbra is megtörténnek a JEC-ben, a leleteket távleletezéssel értékelik ki a DEKK Kenézy Kórházban. Van lehetőség sürgős és normál időtartamú leletezésre, és ez a módszer jelenleg is jól működik, különös tekintettel arra a tényre, hogy főállású radiológust, járóbeteg intézménybe nagyon nehéz találni. Dr. Kiss Egon UH szakrendelése elindult 2022.03.03-án, heti 4 órában.
2. megkezdte szakrendelését egy új bőrgyógyász (2022. július 1-től), Dr. Csordás Anikó Violetta heti 18 órában, ezáltal a várólista csökkent, bár a kis műtétek miatt így sem rövid, azonban a betegeknek nem kell a kisebb beavatkozások miatt sem Debrecenbe utazniuk
3. 2022. június 1-től Dr. Kiss Miklós egészségügyi szolgálati jogviszonyban folytatta tovább szakmai tevékenységét. 2022 év végén felmondott Dr. Varga Tamás nőgyógyász és Dr. Vizi Marianna fül – orr gégész szakorvos. December hónapban Dr. Kiss Miklós látta el a nőgyógyászati feladatokat. A 2022. évben megüresedett nőgyógyászati helyet 2023. 01. 01-től sikerült olyan szakorvossal pótolni, Dr. Szkripinyecz Valéria személyében, aki nőgyógyászati UH-t is végez továbbá kialakítás alatt van a meddőségi szakrendelés. 2023-ban terveink között szerepel még egy férfi nőgyógyász alkalmazása.
4. sikerült betölteni a kardiógus szakorvosi állást 2022 májusában, heti 3x4 órában, de sajnos Dr. Kenéz Gáspár doktor úr a házi orvoslás és az ügyeleti rendszer átalakulása miatt 2023. 03. 31-ével megszüntette közreműködői szerződését. Jelenleg keressük az utódját.
5. a labor várólista 2022-ben több héttel csökkent (egy diplomás labor analitikus felvételével, a szakmai minimumfeltételeknek is megfelelünk, hiszen itt eddig 4 fő dolgozott, a jogszabálybeli elvárás pedig 5 fő). Sajnos 2023 év elején a háziorvosi indikátorrendszer átalakításával jelentősen megnőtt a vérvételek száma, ami újra egy hónapos várólistát generál, de ennek megoldásán is folyamatosan dolgozunk.
6. a 2022. év végén megüresedett fül-orr gégészeti szakrendelést teljes állásban sikerül pótolnunk, 2023. március 01.-től, Dr. Nedró Zoltán személyében, aki elismert klinikai főorvos
7. 2023. 01. 01-től egy új szakmával bővült a JEC egészségügyi szolgáltatói palettája. Hetente egy napot, 6 órát Dr. Molnár Levente klinikai főorvos idegsebész rendel.
8. 2021-ben felmondott egy belgyógyász, helyette érkezett Dr. Páll Alida Magdolna belgyógyász szakorvos, klinikai adjunktus, aki sajnos gyermeke iskolakezdése miatt ősszel megszüntette a munkaviszonyát. Ezen a szakrendelésen jelenleg Dr. Jakkel Judit belgyógyász rendel, heti 4 napot, így folyamatosan 2 szakorvos biztosítja a betegek belgyógyászati vizsgálatait
9. gyógytornász szakembert vettünk fel 2022 tavaszán,így immár 4 fő kezeli a lakosokat, a gyógytorna nem csak a meglévő betegségek, de a megelőzés miatt is nagyon fontos
10. az ortopéd szakorvosunk, Dr. Győrfi Gyula heti 1 nap helyett, 2 napot rendel, ezzel is csökkentve a várólistát és biztosítva a csecsemők számára a kötelező csípőszűrést

**Oltópontok működtetése, menekült ellátás:**

2022 januárja óta heti 3 napon oltópontot működtetett a Járóbetg – Ellátó Centrum március végéig ahova regisztráció és időpontfoglalás nélkül jöhettek a betegek (12 éves kortól) az első, második, harmadik vagy negyedik COVID elleni védőoltást is felvenni.

Az Ukrajnából érkező menekültek és menedékesek szakorvosi ellátásaiban 2022 februárja óta folyamatosan jelentős szerepet vállal a JEC.

**Védőnők integrációja a JEC-be:**

A városban működik, mind az iskolavédőnői, mind a területi védőnői szolgálat. A területi védőnők 8 körzetben látják el a tevékenységüket. A Gólyahír Védőnői Bt-ben dolgozó védőnőket a Járóbeteg – Ellátó Centrum egészségügyi szolgálati jogviszony keretében foglalkoztatja, 2022.05.01-től.

**Szabályzatok aktualizálása**

2022 szeptemberében az NNK (korábban ÁNTSZ), több szakma ellenőrzését végezte el a JEC-ben. Hiányosságként tárták fel, hogy a JEC szabályzatait aktualizálni kell és be kell vezetni egy komplex minőségirányítási rendszert. Az ellenőrzés során feltárt hiányosságokat megszüntettük, a szabályzatokat aktualizáltuk, az utóellenőrzés során minden elvárásnak megfeleltünk. 2023 év elején bevezetésre került egy komplex belső minőségirányítási rendszer is, ami segíti a JEC dolgozóinak mindennapi munkáját.

**Intézkedések a gördülékeny betegellátás érdekében:**

1. két mobiltelefont kaptak a diszpécserek, ahol a betegek időpontokat kérhetnek a szakorvosokhoz. A diszpécserek vissza is hívják azokat, akik nem érték el őket. Emiatt az intézkedés miatt, sok pozitív visszajelzést kapott a JEC és gördülékenyebbé vált az időpontok kiadása is.
2. a korábbi gyakorlat, mely szerint a betegek nem jöhetnek be az épületbe a triázsolás miatt megszüntetésre került (téli időszak, hideg).
3. a háziorvosok által kezdeményezett „dobozolás”, korszerűbb körülmények között folytatódik, kiegészülve a laborleletek kiadásával. Ennek lényege, hogy egy diszpécser fogadja azon betegeket, akik beutalóért, receptért, egyéb dokumentációért jönnek, vagy kérvényeket hoznak. Ezáltal tehermentesítve lett a háziorvos és részben a labor is, valamint az adatvédelmi elvárásoknak is megfelelünk.

**Szűrőprogram a Polgári Estéken**

A Járóbeteg – Ellátó Centrum részt vett 2022. március 3-án egy kétórás szűrőprogrammal, a Hajdúszoboszló város által rendezett Polgári Esték rendezvényen, melyet nagy örömmel fogadott a város lakossága. Egy reumatológus, egy belgyógyász és egy bőrgyógyász szakorvos, illetve az asszisztensek közreműködésével az alábbiak történtek:

* Belgyógyászat – testsúlymérés, tanácsadás
* Reumatológia,- alkar DEXA
* Vérnyomásmérés, vércukorszint – mérés
* Bőrgyógyászat – anyajegyszűrés

A rendezvényen részt vett a Richter gyógyszergyár egy memória teszttel és Mályvavirág alapítvány is.

**Szociális városrehabilitációs pályázat**

A JEC támogatóként részt vesz a TOP 5.2.1. – 15 „A társadalmi együttműködés erősítését szolgáló helyi szintű komplex programok megvalósítása” című felhívásban. „A pályázat célja a leromlott városrészeinek és lakosságának a város fejlődő szövetébe való integrálása és a szociális problémákkal küzdő társadalmi csoportok felzárkóztatása.”

Ennek a pályázatnak a keretein belül a JEC 2022-ben egy Egészségnapon szintén biztosította a lakosság részére a szűrőprogramokat. Ez a rendezvény 2023-ban is megrendezésre kerül.

**Egyéb intézkedések:**

* jelentősen korszerűsödött a JEC szerverparkja, mely már biztonsággal tudja szolgálni a betegellátást, a napi-heti-havi biztonsági mentéseket.
* teljes Intézményt lefedő levelező (email) rendszer kialakításra került.
* negyedévente szakmai egyeztetés történik mind a felnőtt, mind a gyermek háziorvosokkal, továbbá minden, JEC-ben történt szakmai változásról azonnal, email-ben értesítést kapnak.

**Kérem a Tisztelt Képviselő-testületet, hogy a beszámolómat megtárgyalni és elfogadni szíveskedjen.**

Hajdúszoboszló, 2023. május 02.

 Tisztelettel:

 Böcsödi István

 Járóbeteg-Ellátó Centrum

 igazgató